เกาหลีใต้เผยยอดส่งออกรถ H1/58 หดตัว 3% หลังเงินเยน-ยูโรอ่อนค่า
เกาหลีใต้เผยยอดส่งออกรถ H1/58 หดตัว 3% หลังเงินเยน-ยูโรอ่อนค่า
6 ก.ค. 2558

กระทรวงการค้า อุตสาหกรรม และพลังงานของเกาหลีใต้ เปิดเผยว่า ยอดส่งออกรถยนต์ของบริษัทเกาหลีใต้ปรับตัวลดลงในช่วงครึ่งปีแรกของปีนี้ เนื่องจากความต้องการในตลาดเกิดใหม่ซบเซา ท่ามกลางการอ่อนค่าลงของเงินเยนและเงินยูโร
โดยยอดส่งออกยานยนต์อยู่ที่ระดับ 1,551,982 คันในช่วงเดือนม.ค.-มิ.ย. ซึ่งลดลง 3% จากช่วงเดียวกันของปีก่อนหน้า ส่วนยอดส่งออกรถเกาหลีใต้ปรับตัวลดลง หลังความต้องการจากตลาดเกิดใหม่รวมถึงรัสเซียนั้นซบเซาลงเนื่องด้วยการชะลอตัวของเศรษฐกิจ นอกจากนี้ การอ่อนค่าลงของเงินเยนและเงินยูโรก็ส่งผลกระทบต่อศักยภาพในการแข่งขันของบริษัทเกาหลีเช่นกัน
ด้านยอดส่งออกรถยนต์ไปยังยุโรปตะวันออก ละตินอเมริกา และตะวันออกกลาง ร่วงลง 64.9%, 23.2% และ 10.1% ตามลำดับในช่วงครึ่งปีแรก อย่างไรก็ดี ยอดส่งออกไปยังสหรัฐปรับตัวเพิ่มขึ้น 17.1% หลังเงินวอนอ่อนค่าเทียบดอลลาร์สหรัฐ
ส่วนยอดผลิตของค่ายยานยนต์เกาหลีใต้ 5 รายอยู่ที่ 2,321,840 คันในช่วงครึ่งปีแรก ลดลง 0.9% จากปีก่อนหน้า เนื่องจากความต้องการในต่างประเทศนั้นอ่อนแรงลง
นอกจากนี้ยอดขายรถในเกาหลีใต้ขยายตัว 6.2% แตะ 857,169 คันในช่วงครึ่งปีแรก โดยยอดขายรถเกาหลีปรับตัวเพิ่มขึ้น 3.4% ขณะที่ยอดขายรถหรูจากต่างประเทศทะยานขึ้น 15.2%
สำหรับเดือนมิ.ย.เดือนเดียว ยอดส่งออกยานยนต์พุ่งขึ้น 11.8% เทียบรายปี โดยยอดผลิตรถปรับตัวเพิ่มขึ้น 11.4% ขณะที่ยอดขายในเกาหลีใต้ปรับตัวเพิ่มขึ้น 14.6%
 